**Települési lakásfenntartási támogatás**

**Ügyleírás:**

A települési lakásfenntartási támogatás a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez nyújtott hozzájárulás.

Az önkormányzat a villanyáram-, a víz- és a gázfogyasztás, a távhő-szolgáltatás, a csatornahasználat és a szemétszállítás díjához, a lakbérhez vagy az albérleti díjhoz, a közös költséghez, illetve a tüzelőanyag költségeihez települési lakásfenntartási támogatást nyújt, a rendeletben meghatározott feltételek szerinti jogosultnak.

Települési lakásfenntartási támogatásra jogosult az a személy, akinek az egy főre jutó havi jövedelme nem haladja meg

a) többszemélyes háztartás esetén a szociális vetítési alap 350%-át (99.750 Ft-ot),

b) egyszemélyes háztartás esetén a szociális vetítési alap 400%-át (114.000 Ft-ot),

és a háztartás tagjai egyikének sincs vagyona.

*(Háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.*

*Vagyon: az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt - jövedelemként figyelembe nem vett - összeg, amelynek*

* 1. *külön-külön számított forgalmi értéke, illetve összege a szociális vetítési alap összegének a harmincszorosát (855.000 Ft-ot), vagy*
  2. *együttes forgalmi értéke a szociális vetítési alap összegének a nyolcvanszorosát (2.280.000 Ft-ot)*

*meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.)*

A települési lakásfenntartási támogatás havi összege, amennyiben:

1. a háztartás egy főre jutó jövedelme a szociális vetítési alap összegének 200%-át (57.000 Ft-ot) nem haladja meg: havi 6.000 Ft,
2. a háztartás egy főre jutó jövedelme a szociális vetítési alap összegének 250%-át (71.250 Ft-ot) nem haladja meg: havi 5.500 Ft,
3. a háztartás egy főre jutó jövedelme a szociális vetítési alap összegének 300%-át (85.500 Ft-ot) nem haladja meg: havi 5.000 Ft,
4. a háztartás egy főre jutó jövedelme a szociális vetítési alap összegének 350%-át (99.750 Ft-ot) nem haladja meg: havi 4.500 Ft,
5. a háztartás egy főre jutó jövedelme a szociális vetítési alap összegének 400%-át (114.000 Ft-ot) nem haladja meg: havi 4.000 Ft.

A települési lakásfenntartási támogatást egy évre kell megállapítani.

A települési lakásfenntartási támogatás folyósítása havi rendszerességgel, a közüzemi szolgáltatónak utalással történik.

Települési lakásfenntartási támogatás ugyanazon lakásra csak egy jogosultnak állapítható meg, függetlenül a lakásban élő személyek és családok számától.

**Hatáskörrel és illetékességgel rendelkező szerv:**

Paks Város Jegyzője

**A kérelem benyújtásának módja:**

személyesen vagy írásban

**Benyújtás céljára szolgáló nyomtatvány:** „Kérelem települési lakásfenntartási támogatás megállapításához” elnevezésű nyomtatvány.

**A kérelemhez csatolandó mellékletek:**

1. a „Jövedelem és vagyonnyilatkozat” elnevezésű nyomtatvány
2. az a közüzemi számla, ahová az utalást kérik
3. albérlet esetén az albérleti szerződés másolata

**Eljárás illeték:**

Az eljárás költség- és illetékmentes.

**Ügyintézés határideje:**

Az ügyintézési határidő sommás eljárásban 8 nap, teljes eljárásban 60 nap.

Sommás eljárásnak csak akkor van helye, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott, tehát a döntés meghozatalához szükséges minden információ rendelkezésre áll és az ügyben nincs ellenérdekű ügyfél.

**Jogszabályi háttér:**

Paks Város Önkormányzata Képviselő-testületének a szociális és gyermekjóléti ellátásokról és a szociális és gyermekjóléti igazgatásról szóló 3/2015. (II. 13.) önkormányzati rendelete

A szociális igazgatásról és szociális ellátásokról szóló 1993. évi III. törvény

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet

Az általános közigazgatási rendtartásról szóló 2016. évi CL. törvény

**Ügyintézés helye, elérhetőség:**

Polgármesteri Hivatal Ügyfélszolgálati Iroda

Szociális Csoport

Telefon: 75/830-622, 75/830-623

**Ügyfélfogadás:**

Hétfőtől-Csütörtökig: 08.00 – 12.00 12.30-15.30

Péntek: 08.00-12.00